ইডেনে বড় জয়ে শেষ হল ঋদ্ধিমান সাহার কেরিয়ার

কলকাতা: জিতেই মাঠ ছাড়লেন ঋদ্ধিমান সাহা (Wriddhiman Saha)। শনিবার পঞ্জাবকে (Punjab) ইনিংস ও ১৩ রানে হারাল বাংলা (Bengal)। শুক্রবার খেলা শুরুর আগে ঋদ্ধিকে পুষ্পস্তবক এবং উত্তরীয় পরিয়ে সম্বর্ধনা দেন সিএবি (CAB) প্রেসিডেন্ট স্নেহাশিস গঙ্গোপাধ্যায় (Snehashis Ganguly)। সহ খেলোয়াড়রা তাঁকে দিলেন ‘গার্ড অফ অনার’। ইতি ঘটল বাংলার পাপালির প্রতিযোগিতামূলক ক্রিকেট কেরিয়ারের।

২০০৭ এই ইডেন গার্ডেন্সে (Eden Gardens) হায়দরাবাদের বিরুদ্ধে বাংলার হয়ে রঞ্জি অভিষেক হয়েছিল উইকেটকিপার-ব্যাটারের। সেই ইডেনেই বৃত্ত সম্পূর্ণ করছেন তিনি। মাঝখানে অনেক কিছু ঘটে গিয়েছে, খেলে ফেলেছেন ৪০টি টেস্ট সহ ১৪১টি প্রথম শ্রেণির ম্যাচ। টেস্টে ২৯.৪১ গড়ে ১৩৫৩ রান বিরাট কিছু নয় ঠিকই কিন্তু উইকেটের পিছনে দস্তানা হাতে তিনি ছিলেন সুপারম্যান। ৯২টি ক্যাচ ধরেছেন এবং স্টাম্প করেছেন এক ডজন। কিপিং দক্ষতায় ঋদ্ধিমান সর্বকালের অন্যতম সেরা বললেও অত্যুক্তি হয় না।

আরও পড়ুন: ‘চিটিং’ করেছে BCCI? কনকাশন সাব নিয়ে তুমুল বিতর্ক

A special and emotional farewell ?

Guard of honour and felicitation for Bengal wicketkeeper-batter Wriddhiman Saha who is playing his final First-class match ??#RanjiTrophy | @IDFCFIRSTBank | @Wriddhipops

Scorecard https://t.co/GAuG6Mqk8H pic.twitter.com/DGCJRh4QWT

— BCCI Domestic (@BCCIdomestic) January 31, 2025

ম্যাচের আগের দিন তাঁর সঙ্গে বার্তালাপের এক ভিডিও পোস্ট করেছিলেন তাঁর স্ত্রী। যা দেখে আবেগাপ্লুত হয়ে পড়ে বাংলার ক্রিকেট ভক্তরা। তবে পাপালি কিন্তু বিন্দুমাত্র আবেগ প্রকাশ করেননি। স্ত্রীকে তিনি সাবধান করেছিলেন, এখনই আবেগ প্রকাশ করলে হবে না, ম্যাচ শেষ হোক তারপর। এবার নিশ্চয়ই আবেগের বহির্প্রকাশ আটকাবেন না তিনি।

কেরিয়ারের শেষ প্রতিযোগিতামূলক ম্যাচে ব্যাট হাতে কিছুই করতে পারেননি ঋদ্ধি। উইকেটের পিছনে দাঁড়িয়ে ক্যাচ ধরেছেন দুটি। পাপালির বিদায়ী মঞ্চে নায়ক হয়ে উঠলেন সূরয সিং জয়সওয়াল। ১১১ রানের অনবদ্য ইনিংসের সঙ্গে পঞ্জাবের দুই ইনিংসে তাঁর বোলিং ফিগার ৪/৬৮ এবং ৪/৬৯। প্রথম ইনিংসে পঞ্জাবের ১৯১ রানের জবাবে বাংলা ৩৪৩ করেছিল। তৃতীয় ইনিংসে ১৩৯ রানেই শেষ হয়ে যায় পঞ্জাবিদের খেলা।